Shveytsariyaning TAG Heuer soatsozlik kompaniyasi futbol bo‘yicha Angliya Premer-ligasi bilan shartnoma imzoladi. Bu haqda tashkilot matbuot-relizida ma’lumot berilgan. Shartnomaga ko‘ra, premer-liga hakamlari uchrashuv paytida maxsus aynan shu brendga tegishli soatlar bilan ta’minlanishadi. O‘yin vaqtida brend nomi hisob-kitobni ko‘rsatib turuvchi va to‘rtinchi hakam tablosida ko‘rinib turadi. Bundan tashqari, tashkilot brendi reklama qismlaridan joy oladi. «Premer-liga bilan hamkorligimiz TAG Heuer kompaniyasining futbol rivojidagi o‘rni alohida ekanini ko‘rsatib beradi», — deydi firma ijrochi direktori Jan-Klod Biver. TAG Heuer — Shveytsariya kompaniyasi bo‘lib, qo‘l soatlari, xronometr, smartfonlar va ko‘zoynaklar ishlab chiqaradi. O‘z vaqtida kompaniya Stiv Makkuin, Krishtianu Ronaldu, Uma Turman, Lyuis Hemilton va Bred Pitt kabi mashhurlar bilan hamkorlikda ishlagan.